b'\n_START_ARTICLE_\n\xc5\xa0iauli\xc5\xb3 pirmoji muzikos mokykla\n_START_PARAGRAPH_\n\xc5\xa0iauli\xc5\xb3 pirmoji muzikos mokykla\xc2\xa0\xe2\x80\x93 neformaliojo \xc5\xa1vietimo ankstyvojo, pradinio ir pagrindinio muzikinio ugdymo \xc4\xafstaiga \xc5\xa0iauliuose, Trak\xc5\xb3 g. 43.\n_START_SECTION_\nIstorija\n_START_PARAGRAPH_\n\xc5\xa0iauli\xc5\xb3 muzikos mokykla \xc4\xafsteigta 1948 m. Tuomet vyriausyb\xc4\x97s nutarimu prie \xc5\xa0iauli\xc5\xb3 vidurin\xc4\x97s muzikos mokyklos (dab. \xc5\xa0iauli\xc5\xb3 Sauliaus Sondeckio konservatorija) \xc4\xafkurta septynmet\xc4\x97 muzikos mokykla, o vasario 28 d. pirmojo direktoriaus Jono Byros \xc4\xafsakymu paskirti pirmieji d\xc4\x97stytojai. Mokykloje fortepijono ir stygini\xc5\xb3 instrument\xc5\xb3 specialyb\xc4\x97s mok\xc4\x97si apie 100 vaik\xc5\xb3: 29 buvo perkelti i\xc5\xa1 vidurin\xc4\x97s muzikos mokyklos (iki 14 met\xc5\xb3) ir naujai priimtas 71 mokinys. Mokyklos patalpos buvo Vilniaus ir Vasario 16-osios gatvi\xc5\xb3 kampe esan\xc4\x8diame pastate, kartu su vidurine muzikos mokykla. 1958 m. septynmet\xc4\x97 muzikos mokykla tapo savaranki\xc5\xa1ka. 1961 m. mokykla pavadinta \xe2\x80\x9eVaik\xc5\xb3 muzikos mokykla\xe2\x80\x9c, o 1967 m. jai suteiktos patalpos Kra\xc5\xbei\xc5\xb3 g. 15._NEWLINE_Iki 1990 m. vaik\xc5\xb3 muzikos mokykla buvo vienintel\xc4\x97 tokio pob\xc5\xabd\xc5\xbeio \xc4\xafstaiga \xc5\xa0iauliuose. \xc4\xaesik\xc5\xabrus vaik\xc5\xb3 muzikos mokyklai prie \xc5\xa0iauli\xc5\xb3 konservatorijos, bei \xc4\xafsteigus 2-\xc4\x85j\xc4\x85 muzikos mokykl\xc4\x85, kurios pagrindas pietiniame miesto rajone buv\xc4\x99s mokyklos filialas, 1992 m. pavadinimas v\xc4\x97l pakeistas \xc4\xaf \xe2\x80\x9e\xc5\xa0iauli\xc5\xb3 1-oji muzikos mokykla\xe2\x80\x9c. 1997 m. patalpas Kra\xc5\xbei\xc5\xb3 g. 15 gr\xc4\x85\xc5\xbeinus buvusiems savininkams, mokykla perkelta \xc4\xaf Trak\xc5\xb3 g. 43\xc2\xa0\xe2\x80\x93 tai buvusio fabriko \xe2\x80\x9eVerpstas\xe2\x80\x9c administracijos pastato III\xe2\x80\x93IV auk\xc5\xa1tai._NEWLINE_Mokykloje veikia Fortepijono, Stygini\xc5\xb3 instrument\xc5\xb3,, Lietuvi\xc5\xb3 liaudies instrument\xc5\xb3 ir akordeono, Pu\xc4\x8diam\xc5\xb3j\xc5\xb3 ir mu\xc5\xa1am\xc5\xb3j\xc5\xb3 instrument\xc5\xb3, Chorinio dainavimo skyriai._NEWLINE_Muzikos mokyklos choras \xe2\x80\x9eGama\xe2\x80\x9c\xc2\xa0\xe2\x80\x93 tarptautini\xc5\xb3 konkurs\xc5\xb3 nugal\xc4\x97tojas.\n_START_SECTION_\nPedagogai\n_START_PARAGRAPH_\nMokykloje dirbo ar dirba: Domas Andrulis, Florijonas Anusauskas, Anicetas Arminas, Eduardas Bal\xc4\x8dytis, Stasys Bekeris, Stas\xc4\x97 Dievaityt\xc4\x97-Ska\xc4\x8dkauskien\xc4\x97, Danut\xc4\x97 Einikien\xc4\x97-Dovyd\xc4\x97nait\xc4\x97, Daina Kavaliauskien\xc4\x97, Laimut\xc4\x97 Mameni\xc5\xa1kyt\xc4\x97, Daiva Petravi\xc4\x8dien\xc4\x97, Nijol\xc4\x97 Prascevi\xc4\x8dien\xc4\x97, Stefa Rimkevi\xc4\x8di\xc5\xabt\xc4\x97, Valerija Ruzgaitien\xc4\x97, Bronius Sli\xc5\xbeys, Sigitas Vai\xc4\x8diulionis, Veronika Vitait\xc4\x97, Vytautas \xc5\xbdvirblis.\n_START_SECTION_\nAukl\xc4\x97tiniai\n_START_PARAGRAPH_\n\xc5\xa0iauli\xc5\xb3 muzikos mokykl\xc4\x85 baig\xc4\x97: Pranci\xc5\xa1kus Beinaris, Giedr\xc4\x97 Grubinskait\xc4\x97, August\xc4\x97 Emilija Janonyt\xc4\x97, Vytautas Juozapaitis, Stasys Ju\xc5\xa1kus, Jonas Kievi\xc5\xa1as, Martynas Levickis, Romas Makarevi\xc4\x8dius, Irena Porvaneckien\xc4\x97-Adomaityt\xc4\x97, Zenonas Ragulskis, Sigitas Ren\xc4\x8dys, Dainius Trink\xc5\xabnas, Gytis Trink\xc5\xabnas, Evaldas Vaineikis, Algirdas Viesulas, Tadas \xc5\xbdukauskas.'